Aanbieder vergelyk Serena met ape | Netwerk24
Aanbieder vergelyk Serena met ape
18 September 2019 05:44
Radu Banciu, 'n laataand-televisieaanbieder op die Roemeense nuuskanaal B1 TV, is deur die plaaslike diskriminasie-waghond (CNCD) van "ekstreme rassisme" beskuldig nadat hy Serena Williams met ape vergelyk het.
Die Amerikaner Serena Williams is 'n tennislegende wat 23 Grand Slam-titels gewen het. Foto: Getty Images
Die Romania Insider berig die CNCD het Banciu met RON8 000 (R27 500) beboet en bevestig dit is nie die eerste keer wat die aanbieder soortgelyke uitlatings maak nie.
"Serena Williams lyk soos daai ape met die rooi agterstewe in die dieretuin. As jy 'n broek oor daardie agterstewe sou trek, lyk hulle presies soos Serena Williams op die tennisbaan," het Banciu gesê.
Die CNCD het die stelling veroordeel en sê dit is diskriminerend en oortree die Amerikaner se reg tot waardigheid.
"Slawerny was, onder andere, daarop gegrond dat swartmense met ape vergelyk is. Daarom verteenwordig sulke uitlatings 'n ekstreme vorm van rassisme," sê die CNCD.
Die tennisster was al voorheen betrokke in 'n rasseherrie. Haar uitbarsting in die eindstryd van die Amerikaanse Ope in 2018 en die spotprent wat Australië se Herald Sun gebruik het om die voorval uit te beeld, het vir groot omstredenheid gesorg.
Dit skets 'n mannetjiesagtige Williams met dik lippe wat by die eindstryd in New York op en af op 'n gebreekte raket spring.
Kritici het aangevoer die spotprent het rassistiese en seksistiese stereotipes gebruik om Afro-Amerikaners uit te beeld.
Mark Knight, die kunstenaar wat verantwoordelik was vir die spotprent, het destyds gesê dit het niks met rassisme uit te waai nie en dat hy eerder die speler se "swak gedrag" wou uitlig.
Die Australian Press Council, die Aussiemedia se waghond, het later bevestig die spotprent was nie 'n oortreding van sy voorskrifte en reëls nie.